**हाम्रो मानव अधिकार खोई ?**

**भूमिकला पौडेल**

**अपाङ्गता अधिकार तथा सञ्चारकर्मी**

मंसिर महिना हामीले विशेष दुई वटा अन्तर्राष्ट्रिय दिवस मनायौं । डिसेम्बर ३ तारिखका दिन “दिगो विकास लक्ष्य प्राप्तिको प्रतिवद्धताः अपाङ्गता भएका व्यक्तिको अपनत्व र नेतृत्व सहितको ऐक्यवद्धता” भन्ने राष्ट्रिय नारा सहित अपाङ्गता भएका व्यक्तिहरूको ३२ औं अन्तर्राष्ट्रिय दिवस तथा १० डिसेम्बरका दिन “जीवन, मर्यादा, समानता र स्वतन्त्रताको अधिकारः दिगो शान्ति र समृद्धिको आधार” भन्ने नाराका साथ ७५ औं अन्तर्राष्ट्रिय मानव अधिकार मनाइएको छ । यी दुबै दिवसहरूले अधिकारलाई नै जोड दिएका छन् । अपाङ्गता भएका व्यक्तिहरूको समग्र अधिकारका पक्षमा अपाङ्गता भएका व्यक्तिहरूको अन्तर्राष्ट्रिय दिवस तथा अन्तर्राष्ट्रिय मानव अधिकार दिवसले विशेषतः मानव अधिकारको पक्षमा सम्बन्धित सबै पक्षको ध्यानाकर्षण गराउनमा जोड दिएको पाईन्छ । सन् १९४८ मा संयुक्त राष्ट्रसंघको महासभाले मानव अधिकार घोषणापत्र पारित गरेको ऐतिहासिक दिनको सम्झना स्वरूप यो दिवस मनाउँदै आएको हो । प्रत्येक वर्ष विभिन्न मूल नाराका साथ भव्य रूपमा अन्तर्राष्ट्रिय मानव अधिकार दिवस मनाइन्छ ।

मानव अधिकार भन्ने बित्तिकै एउटा मानिस जन्मे देखि मृत्यु पर्यन्त सम्म उसले पाउनु पर्ने अधिकारहरू हुन् र मानव भएर जन्मिसके पछी सम्मानित जीवन जिउनका लागि एउटा मानिसलाई चाहिने सबै आधारभूत आवश्यकताहरू मानव अधिकार भित्र पर्दछन् । तर नेपालका कानुनी प्रावधानहरू हेर्दा मनोसामाजिक अपाङ्गता भएका व्यक्तिहरूलाई राज्यले एक व्यक्तिको रूपमा नै स्वीकार नगरेको तथा उनीहरूको अधिकारलाई समेत अस्वीकार गरेको देखिन्छ ।

नेपालमा अपाङ्गता भएका व्यक्तिहरूको अधिकार सम्बन्धी ऐन २०७४ ले अपाङ्गतालाई १० प्रकारमा गरेको वर्गीकरण मध्ये मनोसामाजिक अपाङ्गता पनि एक हो । वर्गीकरणले मनोसामाजिक अपाङ्गतालाई परिभाषित गरे अनुसार “मस्तिष्क र मानसिक अङ्गमा आएको समस्या तथा सचेतना, अभिमुखीकरण, स्फूर्ति, स्मरणशक्ति, भाषा, गणनाजस्ता बौद्धिक कार्य सम्पादनका सन्दर्भमा आउने समस्याको कारणले उमेर र परिस्थिति अनुसार व्यवहार गर्न समस्या हुने अवस्था” भनेर उल्लेख गरेको छ । तर ऐनले गरेको मनोसामाजिक अपाङ्गताको परिभाषा हेर्दा अधिकारमुखी दृष्टिकोणबाट नभइ औषधीय दृष्टिकोणबाट गरेको पाइन्छ, जुन अपाङ्गता भएका व्यक्तिहरूको अधिकार सम्बन्धी महासन्धीसँग मेल खाँदैन । किनकी महासन्धीले अपाङ्गता बारे गरेको परिभाषा अनुसार “अपाङ्गता भएका व्यक्ति भन्नाले शारीरिक, मानसिक, बौद्धिक वा इन्द्रिय सम्बन्धी दीर्घकालिन अशक्तताद्वारा सृजित विभिन्न अवरोधहरूसँगको अन्तरक्रियाको कारणले समाजमा अन्य व्यक्तिहरू सरह समान आधारमा पूणर् र प्रभावकारी ढंगमा सहभागी हुन बाधा भएको व्यक्ति समेतलाई जनाउँदछ” भनेको छ । त्यसैले मनोसामाजिक अपाङ्गताले व्यक्ति र ऊ प्रतिको सामाजिक अवधारणाका कारण समाजमा समावेशी भएर अगाडि वढ्न मनोसामाजिक समस्या भएका व्यक्तिलाई अवरोध सृजना भएको अवस्था हो । अर्को शब्दमा भन्दा यो व्यक्तिको कमीकमजोरी नभइ अवरोधपूणर् अवस्था हो ।

तर उनीहरूले भोगेको अवरोधलाई परिवार, समाज तथा राष्ट्रले गंभिरतापूर्वक नबुझिदिँदा वा नलिइदिँदा उनीहरू हरेक क्षेत्र, पक्ष तथा दृष्टिकोणबाट विभेदमा परेका छन् । एकातिर अपाङ्गताको बर्गिकरण भित्र राखेर अधिकार दिएजस्तो पनि देखिने तर अन्य कानुनबाट उनीहरू विभेदमा पर्ने अवस्था स्पष्ट रूपमा देखिन्छ । यसरी नेपालको कानुनी व्यवस्थाहरू नै उनीहरूको हित विपरित बनेको हुँदा मनोसामाजिक अपाङ्गता भएका व्यक्तिहरूको मानव अधिकार हनन् भएको हामी प्रष्ट रूपमा महसुस गर्न सक्छौं ।

मनोसामाजिक समस्या भएका व्यक्ति अथवा मनोसामाजिक अपाङ्गता भएकाहरूलाई नेपालको कानुनी व्यवस्थाहरूद्धारा भएको कानुनी विभेदको कुरा गर्नुपर्दा मतदाता नामावली ऐन, २०७३ को दफा २३ को उपदफा २ मा “मानसिक सन्तुलन ठिक नभएको” मतदाताले मतदान गर्न पाउने छैनन् भनेर उल्लेख गरिएको छ । यस व्यवस्थाले मनोसामाजिक अपाङ्गता भएको व्यक्तिलाई एक नागरिक हुनुको हैसियतले मतदान गर्ने अधिकार पनि खोसिदिएको छ । जबकि नेपालको संविधान, २०७२ को धारा १८ मा समानताको हक अन्र्तगतको उपधारा १ मा सबै नागरिक कानूनको दृष्टिमा समान हुनेछन् । कसैलाई पनि कानूनको समान संरक्षणबाट वञ्चित गरिने छैन भनेर उल्लेख गरिएको छ । त्यसैगरी संविधानको धारा १८ कै उपधारा २ मा सामान्य कानुनको प्रयोगमा भेदभाव नगरिने आधार अन्र्तगत “स्वास्थ्य स्थिती” पनि समावेश भएको छ । तर संविधानमा यस्तो व्यवस्था भएतापनि पनि कागजी तथा व्यवहारिक रूपमा भने विभिन्न ऐनहरूले भेदभाव गरेको नै अवस्था छ ।

त्यसैगरी मनोसामाजिक अपाङ्गता भएको व्यक्तिलाई निर्वाचन प्रक्रियामा भाग लिन पनि वञ्चित गरिएको अवस्था छ । जस्तै ः स्थानीय तह निर्वाचन ऐन-२०७३, प्रतिनिधि सभा सदस्य निर्वाचन ऐन-२०७४, राष्ट्रिय सभा सदस्य निर्वाचन ऐन-२०७५ लगायतका विभिन्न निर्वाचनहरूमा उनीहरूलाई उमेदवार हुनका लागि अयोग्य ठहर्‍याईको अवस्था छ । जसमा उमेदवार हुनका लागि अयोग्य हुने अवस्थाहरू मध्ये व्यक्तिको मानसिक सन्तुलन ठीक नभएको अवस्था भनेर उल्लेख गरिएको छ । तर कुनै व्यक्ति जीवनको कुनै पनि कालखण्डमा मनोसामाजिक समस्याबाट गुज्रिन सक्छ र त्यसको व्यवस्थापन पनि हुने गर्छ । तर त्यो व्यक्ति मनोसामाजिक समस्या अनुभव गरेकै आधारमा सधैका लागि विभेदमा पर्नु पर्ने व्यवस्था सही छ त ? के यो मानव अधिकारको हकमा छ त ?

नेपालको मुलुकी देवानी संहिता-२०७४ अनुसार आमाबाबुले आफ्ना छोराछोरी उपर प्रयोग गर्ने अख्तियारी, पुरा गर्नु पर्ने जिम्मेवारी तथा पालना गर्नुपर्ने कर्तव्यको हकमा आमा वा बाबुमध्ये कुनै एकको होस ठेगानमा नरहेको अवस्थामा निजले मातृक तथा पैत्रिक अख्तियारी प्रयोग गर्न नपाउने कुरा उल्लेख छ । संहिताले यसो भनेता पनि मानव अधिकारको दृष्टिकोणबाट हेर्दा मनोसामाजिक अपाङ्गता भएका व्यक्तिहरूको हकमा विभेद गरिएको प्रष्टै देखिन्छ । त्यसैगरी सरकारी जाखिर खाने संदर्भमा पनि विभिन्न पदहरूमा आवेदन दिन नपाइने अवस्थामा मानसिक अवस्थाको कुरा नै जोडिएर आएको देखिन्छ । यस अवस्थामा नेपालको संविधानद्धारा प्रदत्त मौलिक हक पनि हनन् भएको देखिन्छ । किनकी संविधानको धारा ३३ मा रोजगारीको हकमा “प्रत्येक नागरिकलाई रोजगारीको हक हुनेछ साथै प्रत्येक नागरिकलाई रोजगारीको छनौट गर्न पाउने हक हुनेछ” भन्ने कुरा उल्लेखित छ । त्यसैले संविधानले अधिकार दिएतापनि अन्य तर कानुनी व्यवस्थाहरू एकअर्कासँग बाझिँदा मनोसामाजिक अपाङ्गता भएका व्यक्तिहरू प्रति विभेद भएको मात्र नभई उनीहरूले काम गरेर खान नपाउने अवस्था समेत सृजना भएको छ ।

यसैगरी मनोसामाजिक अपाङ्गता भएका व्यक्तिहरू प्रति विभेदित अन्य कानुनी प्रावधानहरूमा कर्मचारी सञ्चय कोष ऐन-२०१९, गोरखापत्र संस्थान ऐन-२०१९, खेलकुद विकास ऐन-२०४८, बिमा ऐन-२०४९, करार ऐन-२०५६, आयकर ऐन-२०५८, नेपाल कानुन आयोग ऐन-२०६३, धितोपत्र सम्बन्धी ऐन-२०६३, नेपाल संगीत तथा नाट्य प्रज्ञा प्रतिष्ठान ऐन-२०६४, श्रम ऐन-२०७४, राष्ट्रिय चिकित्सा शिक्षा ऐन-२०७५ लगायतका नेपालका विभिन्न ६९ वटा ऐन तथा १४ वटा नियमावलीहरूमा मनोसामाजिक अपाङ्गता भएका व्यक्तिहरूको हकमा विभेद देखिएको छ । यी ऐन तथा नियमावलीहरूमा मानसिक सन्तुलन ठीक नभएको, होसठेगानामा नरहेको, मगज बिग्रिएको भन्ने जस्ता अपमानजनक शब्दावलीहरू प्रयोग भएको मात्र नभई निजहरूलाई विभिन्न पदहरूमा बसेर काम गर्न अयोग्यता सिर्जना गरिएको प्रावधानहरू अपाङ्गता भएका व्यक्तिहरूको अधिकार सम्बन्धी महासन्धीको मर्म विपरित रहेका छन् ।

यस्ता खालका विभेदहरूले गर्दा मनोसामाजिक अपाङ्गता भएका व्यक्तिहरूले आफ्नो मौलिक हक तथा अधिकारहरूबाट सधैका लागि वञ्चित हुनुपर्ने अवस्था सृजना भएको छ । नेपालमा अपाङ्गता भएका व्यक्तिहरूको अधिकार सम्बन्धी ऐन २०७४ मा वर्गिकरण गरिएका १० प्रकारका अपाङ्गता भित्र मनोसामाजिक अपाङ्गता पनि समावेश गरिसकिएको अवस्थामा यस्ता खालका विभेदपूणर् प्रावधानहरूले गर्दा अपाङ्गता भित्रै पनि मनोसामाजिक अपाङ्गता भएका व्यक्तिहरू प्रति विभेद भएको देखिन्छ । त्यसैले समय तथा अवस्था अनुसार यस्ता विभेदकारी कानुनी प्रावधानहरू हटाउँदै तथा संशोधन गर्दै जानुपर्ने अवश्यकता रहेको देखिन्छ । अपाङ्गता भएका व्यक्तिहरूको अधिकार सम्बन्धी महासन्धीको उद्देश्य पनि यही नै हो किनकी महासन्धीले अपाङ्गता भएका व्यक्तिहरूको मानव अधिकार बारे जोड दिँदै भन्दछ कि “अपाङ्गता भएका सबै व्यक्तिहरूबाट हुने सम्पूणर् मानव अधिकार तथा मौलिक स्वतन्त्रताहरूको पूणर् र समान उपभोगको सम्बद्र्धन, संरक्षण एवं सुनिश्चित गर्नु तथा उनीहरूको नैसर्गिक मर्यादाको सम्मानको संवद्र्धन गर्नु हो ।”

**प्रथम काभ्रे पुरुष व्हीलचियर प्रतियोगिताको उपाधि जावलाखेल व्हीलचियर क्लबलाई ।**

**९ मंसिर २०८०, धुलिखेल ।**

**नबराज सोती ।**

प्रथम काभ्रे पुरुष व्हीलचियर प्रतियोगिताको उपाधि जावलाखेल व्हीलचियर क्लबले जितेको छ । मेरुदण्ड पक्षघात संघको काभ्रेको आयोजनामा धुलिखेलमा आयोजना भएको प्रतियोगितामा जावलाखेल व्हीलचियर क्लबले त्रिभुवन आर्मी क्लबलाई फाइनलमा पराजित गर्दै प्रथम स्थान हासिल गरेको हो ।

प्रतियोगितामा मेरुदण्ड पक्षघात समूह नेपालले तेस्रो स्थान हासिल गरेको छ भने नेपाल स्पाइनल कर्ड इन्जुरी खेलकुद संघले चौथो स्थान हासिल गरेको थियो ।

प्रथमलाई नगद २५ हजार पुरस्कारसहित मेडल, ट्रफि र प्रमाणपत्रको व्यवस्था रहेको प्रतियोगितामा दोस्रोलाई नगद २० हजार र तेस्रो स्थान हासिल गर्ने टिमलाई नगद १५ हजार पुरस्कार राशीको व्यवस्था रहेको आयोजक मेरुदण्ड पक्षघात संघको काभ्रेका अध्यक्ष महेश्वर थापाले बताए । शनिबार सम्पन्न प्रतियोगिताको उद्घाटन गर्दै बागमती प्रदेश सरकारका खानेपानी, ऊर्जा तथा सिंचाइ मन्त्री तीर्थ बहादुर लामाले अपाङ्गता भएका व्यक्तिहरुको खेलकुदलाई थप प्राथमिकताका साथ लगानी गर्नुपर्ने साथै खेलकुदकै माध्यमबाट उनीहरुलाई समाजमा पुनर्स्थापित गर्नुपर्ने बताए ।

प्रतियोगिताको समारोह सत्रमा जिल्ला समन्वय समिती काभ्रेका प्रमुख दिपक कुमार गौतम, धुलिखेल नगरपालिका प्रमुख अशोक कुमार ब्यान्जु श्रेष्ठ, रोशी गाउँपालिका प्रमुख दिनेश लामालयागतको आतिथ्यता रहेको थियो भने ५० भन्दा बढि मेरुदण्ड पक्षघात अपाङ्गता भएका खेलाडीहरुको सहभागिता रहेको थियो ।

**३२ औँ अन्तराष्ट्रिय अपाङ्गता दिवस विशेष ।**

अपाङ्गता भएका व्यक्तिहरूको ३२ औं अन्तर्राष्ट्रिय दिवसको अवसरमा पत्रकार सम्मेलन ।

**१५ मंसिर २०८०, काठमाण्डौँ ।**

**भूमिकला पौडेल ।**

अपाङ्गता भएका व्यक्तिहरूको ३२ औं अन्तर्राष्ट्रिय दिवस मनाउने संदर्भमा आज राजधानिमा पत्रकार सम्मेलनको आयोजना गरिएको छ । सो ३२ औं अन्तर्राष्ट्रिय दिवस के कसरी मनाइदैछ भन्ने सम्बन्धमा जानकारी दिनका लागि राष्ट्रिय अपाङ्ग महासंघ नेपालले सो पत्रकार सम्मेलनको आयोजना गरेको हो । सम्मेलनमा दिईएको जानकारी अनुसार यहि डिसेम्बर ३ तारिख अर्थात मंसिर १७ गते महिला बालबालिका तथा ज्येष्ठ नागरिक मन्त्रालयको अगुवाइ तथा राष्ट्रिय अपाङ्ग महासंघ नेपालको समन्वयमा विहान ०८:०० बजे भद्रकाली देखि भृकुटीमण्डप सम्मको प्रभातफेरी तथा त्यसपछि भृकुटीमण्डपमा वृहत सभाको आयोजना गरिने कार्यक्रम रहेको छ । ३२ औं अन्तर्राष्ट्रिय दिवसलाई साताभरि नै विभिन्न संघसंस्थाहरूको पहलमा भव्यताका साथ मनाउने कार्यक्रम रहेको पनि जनाइएको छ ।

राष्ट्रिय अपाङ्ग महासंघ नेपालका केन्द्रिय अध्यक्ष देवीदत्त आचार्य, बरिष्ठ उपाध्यक्ष राम बहादुर कार्की, महासचिव सुगम भट्टराई, प्रवत्ता रमेश पोख्रेलको अगुवाईमा सम्पन्न सो पत्रकार सम्मेलनमा वत्ताहरूले अपाङ्गता भएका व्यक्तिहरूको हक अधिकारका बारेमा सबै पक्षको ध्यानाकर्षण गराउन तथा वर्षभरि नै अपाङ्गताका बारेमा सबैतिर आवाज उठोस भन्ने उद्धेश्यका साथ प्रत्येक वर्ष विभिन्न कार्यक्रमको आयोजना गरि भव्यताका साथ अपाङ्गता भएका व्यक्तिहरूको अन्तर्राष्ट्रिय दिवस मनाउने गरेको बताए ।

अपाङ्गता भएका व्यक्तिहरूको ३२ औं अन्तर्राष्ट्रिय दिवसको राष्ट्रिय मूल नारा “दिगो विकास लक्ष्य प्राप्तिको प्रतिबद्धता : अपाङ्गता भएका व्यक्तिको अपनत्व र नेतृत्व सहितको ऐक्यबद्धता” भन्ने रहेको छ । यस नाराले दिगो विकास लक्ष्य प्राप्तिका लागि सबैले क्षेत्रले अपाङ्गता भएका व्यक्तिहरूको अधिकार प्राप्तिमा पहल गर्न प्रतिबद्ध हुनका लागि आग्रह गर्दछ ।

**प्रदेश स्तरिय पुरुष ह्विलचियर बास्केट बल प्रतियोगितामा महेन्द्रनगर विजयी ।**

**१६ मंसिर २०८०, महेन्द्रनगर ।**

**नबराज सोती ।**

कञ्चनपुरको महेन्द्रनगरमा सुदूरपश्चिम प्रदेश स्तरिय पुरुष ह्विलचियर बास्केट बल प्रतियोगितामा कञ्चनपुर विजयी भएको छ । शारिरिक अपाङ्गता खेलकुद प्रर्बद्धन समाजको आयोजनामा शुक्रबारदेखि भीमदत्त नगरपालिका ६ महेन्द्रनगरको अमिटी कलेजको प्राङगणमा सुदूरपश्चिम प्रदेश स्तरिय पुरुष २ दिने ह्विलचियर बास्केट प्रतियोगिता शुरु भएको थियो ।

उक्त खेलमा कञ्चनपुर, धनगढी र टिकापुरको टिमको सहभागिता रहेको थियो । यस्तै, दोस्रो हुनेमा धनगढी रहेको छ भने, तेस्रो स्थान टिकापुरले पाएको छ । शनिवार प्रथम हुने कञ्चनपुरको टिमलाई नगद १५ हजार मेडल प्रमाणपत्र र ट्रफी वितरण गरिएको छ । यस्तै दोस्रो हुने कैलाली टिमलाई नगद १० हजार मेडल प्रमाणपत्र र ट्रफी वितरण तेस्रो हुने टिकापुरलाई नगद ५ हजार मेडल प्रमाणपत्र र ट्रफी वितरण गरिएको शरिरिक अपाङगता खेलकुद प्रवर्धन समाज कञ्चनपुरको अध्यक्ष एवम ह्विल चियर बास्केट बलको प्रदेश कोच योगेन्द्र बहादुर खडकाले जानकारी दिएका छन् ।

कार्यक्रमका प्रमुख अतिथी रहेका भीमदत्त नगरपालिकाका प्रमुख पदम बोगटीले प्रतियोगिताबाट अपाङ्गता भएका व्यक्तित्वहरुका लागि उत्साह रहेको बताए । आगामी दिनमा अपाङ्गता भएका व्यक्तिको खेलकुद विकासमा सहयोग गर्ने बताए । यो खेलकुद हेर्दा यहाँ अन्तराष्ट्रिय स्तरमा पनि खेल खेल्न सक्ने क्षमता रहेका खेलाडी आफुल ेदेखेको बताए । साथै आगामी दिनहरुमा पालिकाले गर्ने सहयोगमा सदैव तैयार रहने बताए ।

यस्तै बिशिष्ट अतिथी नगर उपप्रमुख निलम लेखकले पालिकाले अपाङ्गता भएका खेलाडीको बृद्धि विकासका योजना संचालनमा ल्याउने बताईन् । साथै यो ह्विलचियरमा खेल खेल्न समस्या भएको आफुले महसुस गर्दा सबै पालिकालाई जानकारी दिई समन्वयको वैठकमा आफुले समस्याको समाधानका लागी छलफल गर्ने बताईन् ।

एनएनएस डब्लुएका कार्यकारी निर्देशक अशोक बिक्रम जैरुले अपाङगता भएका व्यक्तीहरुले जे पनि गर्न सक्छन भन्ने ज्ञान दिनका लागी यो कार्यक्रमबाट सिक्नुपर्ने बताए । साथै यो खेलले स्वास्थ्य संगै देश विदेशमा पनि आफनो क्षमता देशको नाम चिनाउन सक्ने माध्यम रहेको बताए ।

शारिरिक अपाङ्गता खेलकुद प्रर्बद्धन समाजका अध्यक्ष योगेन्द्र बहादुर खडकाले दोधाराचाँदनी,भीमदत्त सहितका स्थानीय तह र सघ संस्थाको सहयोगमा प्रतियोगिता संचालन भईरहेको बताए । शारिरिक अपाङ्गता खेलकुद प्रर्बद्धन समाजका सल्लाहकार उपेन्द्र खडायतले राज्यले अपाङ्गता व्यक्तिको खेलकुद विकासमा सहयोग गर्न नसकेको दुख व्यक्त गरे ।

**अपाङ्गता भएका व्यक्तिहरुको ३२ औ अन्तर्राष्ट्रिय दिवस सम्पन्न ।**

**१७ मंसिर २०८०, काठमाण्डौँ ।**

**नबराज सोती ।**

“United in action to rescue and achieve the SDGs for, with and by person with disabilities.” तथा “दिगो विकास लक्ष्य प्राप्तिको प्रतिबद्धता; अपाङ्गता भएका व्यक्तिको अपनत्व र नेतृत्व सहितको ऐक्यबद्धता” नारा सहित अपाङ्गता भएका व्यक्तिहरुको ३२ औ अन्तर्राष्ट्रिय दिवस महिला, बालबालिका तथा ज्येष्ठ नागरिक मन्त्रालयको आयोजना तथा राष्ट्रिय अपाङ्ग महासंघ नेपालको समन्वयमा ३ डिसेम्बर २०२३ काठमाडौको भृकुटीमण्डपमा सम्पन्न भएको छ । उक्त औपचारिक समारोह भौतिक पूर्वाधार तथा यातायात मन्त्रालयका मन्त्री प्रकाश ज्वालाको प्रमुख आतिथ्यता, महिला, बालबालिका तथा ज्येष्ठ नागरिक मन्त्रालयका सचिव सुमन राज अर्यालको विशेष आतिथ्यता र राष्ट्रिय अपाङ्ग महासंघ नेपालका अध्यक्ष देवीदत्त आचार्यको अध्यक्षतामा सम्पन्न भएको थियो ।

उक्त औपचारिक कार्यक्रममा राष्ट्रिय अपाङ्ग महासंघ नेपालका अध्यक्ष देवीदत्त आचार्य, महिला, बालबालिका तथा ज्येष्ठ नागरिक मन्त्रालयका सहसचिव रामकृष्ण लामिछाने, समाज कल्याण परिषदका सहसचिव सञ्जय कुमार मल्लिक, महासंघका पुर्व अध्यक्षज्यूहरु, लगायत विभिन्न सरकारी निकायहरु, राष्ट्रिय अपाङ्ग महासंघ नेपालका सदस्य संस्थाहरु, अपाङ्गता भएका व्यक्तिहरुका संस्थाहरु, अपाङ्गता भएका व्यक्तिहरु र उनीहरुको अभिभावकहरु. नागरिक समाज, पत्रकार, राष्ट्रिय र अर्न्तराष्ट्रिय संघ संस्थाहरुबाट विभिन्न प्रतिनिधिहरु लगायत करिब १५०० जनाको उल्लेखनीय उपस्थिति रहेको थियो । दिवसको कार्यक्रम महिला बालबालिका, तथा ज्येष्ठ नागरिकका सचिवको नेतृत्वमा बिहान ८ बजे भृकुटीमण्डपबाट विशाल प्रभातफेरिबाट शुरु गरिएको थियो । नेपाल प्रहरी र नेपाली सेनाको ब्याण्ड बाजागाजा, स्वंयसेवकहरु सहित नाचगान गर्दै, बिभिन्न नाराहरु लेखिएका प्ले कार्डहरु, विभिन्न संघ संस्थाका ब्यानरहरू सहितको उक्त र्यालीले टुँडिखेल परिक्रममा गरी पुनः भृकुटीमण्डपको बगैँचामा पुगेर सभामा परिणत भएको थियो ।

अपाङ्गता भएका ब्यक्तिहरुको ३२ औं अन्तराष्ट्रिय दिवसको अन्तर्राष्ट्रिय र राष्ट्रिय नारा वाचन गर्दै भौतिक पूर्वाधार तथा यातायात मन्त्रालयका मन्त्री प्रकाश ज्वालाले कार्यक्रमको उद्घघाटन गर्नुभएको थियो । महिला मन्त्रालयका सहसचिव रामकृष्ण लामिछानेले कार्यक्रमका सहभागिहरुलाई स्वागत गर्नुहुदै सम्माननीय राष्ट्रपति रामचन्द्र पौडेल र सम्माननीय प्रधानमन्त्री पुष्प कमल दाहाल (प्रचण्ड) को शुभकामना सन्देश वाचन गरेर सुनाउनु भएको थियो । यस पश्चात राष्ट्रिय अपाङ्ग महासंघको वरिष्ठ उपाध्यक्ष राम कार्कीले नेपालको सन्दर्भमा अपाङ्गता भएका व्यक्तिहरुको विद्मामान अवस्था र भावी कार्यदिशाबारे सुचनामुलक प्रस्तुतिकरण गर्नु भएको थियो । उक्त प्रस्तुतिकरणमा अपाङ्गता भएका व्यक्तिहरुको कानुनी अधिकारको सवालमा हालसम्म प्राप्त भएको उपलब्धी, भोग्नु परेका समस्या र चुनौतिहरुका साथै उपायहरुका साथ भावी कार्यदिशा बारे छलफल गर्नुभयो ।

दिवसको शुभकामना व्यक्त गर्ने क्रममा अन्तराष्ट्रिय गैर सरकारी संस्थाका तर्फबाट एचआईका निर्देशक पलिनले यो अपाङ्गता दिवस मात्र नभएर अपाङ्गता अधिकारको दिवस पनि भएको बताउनु भएको थियो । त्यसैगरी अबको दिनमा महासंघ लगायत सबै सम्बन्धित निकायहरुसँगको साझेदारीमा पहुँचयुक्तताका आयामहरुलाई अझै विस्तार गर्दै अपाङ्गता समावेशीताको सवालहरुमा जोड दिनुपर्ने बताउनु भयो । साथै अपाङ्गता समावेशी विपद जोखिम व्यवस्थापनमा पनि हाम्रो समन्वय र साझेदारी बढाउनु पर्ने बताउनु भयो ।

त्यस्तै अपाङ्गता भएका महिलाहरुको महासंघका अध्यक्ष निर्मला धितालले अपाङ्गता भएका महिलाहरुले भोग्नु परेका चुनौतीहरुको बारेमा भएको अध्ययनको संक्षिप्त जानकारी दिनुभयो । शुभकामनाको क्रममा डिपिओडी/एफएफओ नेपालका प्रतिनिधि रेणु लोहनीले अपाङ्गता भएका व्यक्तिहरुको अधिकार प्राप्ति तथा प्रवर्धनको लागि लामो समयदेखि राष्ट्रिय अपाङ्ग महासंघ नेपालसँगको साझेदारीलाई स्मरण गर्नुहुदै अपाङ्गता अधिकारको सुनिश्चितताको लागि सबै नीति तथा कानुनहरुमा समावेशीता हुनुपर्ने बताउनु भयो । यसैगरी महासंघको पुर्व अध्यक्ष डा. विरेन्द्रराज पोखरेलले विगतको अपाङ्गता आन्दोलन र अपाङ्गता अधिकार प्राप्तिको लागि गरेको सबै संर्घषलाई सम्झनुहुदै दिगो विकास लक्ष्यको सूचक र अपाङ्गता भएका व्यक्तिको अधिकार सम्बन्धी महासन्धीमा भएका सिफारिसको कार्यान्वयन अवस्थालाई सविस्तार गर्नुभयो । डा. पोखरेलले हाल राष्ट्रिय नीति पारित गर्न अपाङ्गता अधिकारकर्मीहरुले निरन्तर गरिरहनुभएको पहलकदमीको बारेमा पनि बताउनु भयो ।

यस वर्षको अन्तराष्ट्रिय अपाङ्गता दिवसको सन्दर्भमा आयोजक सस्थाले केही नवीनतम प्रयासहरु पनि गरिएको थियो । दिवसको अवसर पारेर अपाङ्गता क्षेत्रमा महत्वपूर्ण योगदान पुर्याउनुहुने सरकारी कर्मचारी, अपाङ्गता सवालमा उठान गर्ने पत्रकार, अपाङ्गता भएको व्यक्तिसँग बिवाह गरी निरन्तर अपाङ्गताको क्षेत्रमा कृयाशिल व्यक्ति र राष्ट्रिय अपाङ्ग महासंघ नेपालमा कर्मचारीको रुपमा निरन्तर योगदान पुर्याउनुहुने कर्मचारी गरी विभिन्न चार बिधाहरुमा सम्मान प्रदान गरिएको थियो । साथै समावेशी साँस्कृतिक नृत्य र अपाङ्गता सहितको समावेशी विकासको भाव सहित लोकदोहोरी प्रतियोगिताको आयोजनाको भएको थियो ।

कार्यक्रमका विशेष अतिथि महिला मन्त्रालयका सचिव सुमनराज अर्यालले अपाङ्गता अधिकार प्राप्ति र प्रवर्धनको सवालमा सबै एकीबद्ध भई अघि बढ्नुपर्ने बताउनुहुदै राष्ट्रिय नीति २०८० अविलम्बन क्याविनेटबाट पारित गर्नको लागि महिला, बालबालिका तथा ज्येष्ठ नागरिक मन्त्रालयका मन्त्रीसँग आवश्यक समन्वय गर्ने विश्वास व्यक्त गर्नुभएको थियो ।

त्यसैगरी कार्यक्रमको प्रमुख अतिथि मन्त्री प्रकाश ज्वालाले यस वर्षको नारामा उल्लेख भएझैं नेपालले दिगो विकासको लक्ष्यको प्राप्तिको लागि आगामी दिनहरुमा राष्ट्रिय अपाङ्ग महासंघ नेपालसँग थप समन्वय तथा सहकार्य गर्ने प्रतिवद्धता जनाउनु भएको थियो । “सबै अपाङ्गता भएका व्यक्तिहरुको आत्मनिर्भर भई सम्मानित जीवनको लागि आवश्यक नीति तथा कार्यक्रम र बजेटको लागि पनि महिला बालबालिका, तथा ज्येष्ठ नागरिक मन्त्रालयसँग समन्वय गरिनेछ” मन्त्री ज्वालाले बताउनु भयो ।

यसका साथै यस वर्ष पहिलो पटक महिला, बालबालिका तथा ज्येष्ठ नागरिक मन्त्रालय र सूचना तथा संचार प्रविधि मन्त्रालयको सहयोगमा मोबाइलमा अपाङ्गता दिवसको शुभकामना रिङटोन बजाइएको थियो ।

राष्ट्रिय अपाङ्ग महासंघ नेपालका अध्यक्ष देवीदत्त आचार्यले दिवसको अवसरमा अपाङ्गता भएका व्यक्तिको अन्तर्राष्ट्रिय हक अधिकार प्राप्तिको लागि सबै एकजुट भएर लाग्नुपर्ने बताउनु भयो । “अपाङ्गता भएका ब्यक्तिहरुले सेवा सुविधाहरु पहुँच अझै बढ्न सकेको छैन । यसको लागि संघ प्रदेश र स्थानीय स्तरमा ऐन कानुन नीति तथा नियमावलीहरु समयसापेक्ष निमार्ण/परिमार्जन गर्न आवश्यक छ” उहाँले बताउनुभयो ।

**नेत्रहिन क्रिकेट प्रतियोगिताको उपाधि वाग्मति काठमाडौंलाई**

**१७ मंसिर २०८०, काठमाण्डौँ ।**

**नबराज सोती ।**

३२औं अन्तराष्ट्रिय अपाङ्गता दिवसको अवसरमा नेत्रहिन क्रिकेट संघ, नेपालले आयोजना गरेको नेत्रहिन क्रिकेट प्रतियोगिताको उपाधि बागमती काठमाडौंले जित्न सफल भएको छ ।

फाइनलमा टस जितेर फिल्डिङ्ग रोजेको बागमतीले कास्कीलाई २० ओभरको निधारित खेलमा १५४ रनको योगफलमा रोकेको थियो । उक्त रन जोड्ने क्रममा कास्कीले ९ विकेट गुमाएको थियो भने कास्कीको लागि सुनिल राना मगरले सर्वाधिक ५३ रन बनाएका थिए ।

बागमतीका लागि किरण चलाउनेले २, निश्चल शिवाकोटी, भुपराज पाठक र सुजन श्रेष्ठले १/१ विकेट हात पारेका थिए ।

निर्धारित १५५ रनको लक्ष्य पछ्याएको बागमतीले १५.५ ओभरमा मात्र २ विकेट गुमाएर भेट्टाएको थियो । बागमतीका लागि भुपराज पाठकले सर्वाधिक ४१ रन बनाएका थिए भने कास्कीका युवराज भण्डारीले २ विकेट हात पारेका थिए।

मुलपानी क्रिकेट मैदानमा कास्की, म्याग्दी, सिन्धुपाल्चोक, बागमती काठमाडौं तथा राष्ट्रिय नेत्रहिन महिला क्रिकेट टोली बीचमा भएको नेत्रहिन क्रिकेट प्रतियोगिताको समापन समारोहका प्रमुख अतिथि रास्वपाका सांसद हरि ढकालले विजेता बागमती टिमलाई रु ३०००० नगद, सिल्ड, तथा प्रमाणपत्र तथा उपविजेता कास्कीलाई रु १५००० नगद, सिल्ड तथा प्रमाणपत्र हस्तान्तरण गरेका थिए ।

प्रतियोगिताको प्लेयर अफ द सिरिज सुनिल राना मगर भएका थिए । नेत्रहिन क्रिकेट संघ नेपालका अध्यक्ष पवन धिमिरेले राज्यले समावेशी खेलकुदलाई पक्षपात गरेको बताउदै आगामी दिन समावेशी खेलकुद तथा अपाङ्गता भएका खेलाडीहरुको उचित सम्मान हुनुपर्ने आवाज समेत उठाएका थिए ।

**पोखरामा अब बन्ने पूर्वाधार सबै अपांगमैत्रीः मेयर आचार्य**

**१७ मंसिर २०८०, कास्की ।**

**नबराज सोती ।**

पोखरा महानगरका मेयर धनराज आचार्यले महानगरले अब बन्ने भौतिक पूर्वाधारहरु अपाङ्गमैत्री बनाउने बताएका छन् । महानगरले मनाएको ३२ औं अन्तर्राष्ट्रिय अपाङ्गता दिवसका अवसरमा उनले अपाङ्गता भएकाहरुको हकहितका लागि आफूहरु गम्भीर रहेको उल्लेख गरेका हुन् । कार्यक्रममा मेयर आचार्यले अपाङ्गताका क्षेत्रमा भएका समस्या पहिचान गरी समाधान गर्न पनि महानगरले ध्यान केन्द्रित गरेको बताए । उनले भने, ‘महानगरबाट विनियोजन हुने रकमलाई कार्यविधि बनाएर प्राथमिकताका आधारमा विनियोजन गरिनेछ ।’ महानगर उपप्रमुख मञ्जुदेवी गुरुङले अपाङ्गता भएकाहरुलाई हेर्ने व्यवहार, सोच र दृष्टिकोण परिर्वतन हुनुपर्ने बताइन् । समाजले अपाङ्गता भएका व्यक्तिलाई गर्ने व्यवहारले धेरै प्रभाव पार्ने उनको भनाइ थियो । ‘महानगरले अपांगता भएका व्यक्तिहरुका लागि ऐन, कानुन निर्माण गरेको छ,’ उपप्रमुख गुरुङले भनिन्, ‘तर, केही कमीकमजोरी भए यस क्षेत्रमा काम गर्ने संघसंस्था र व्यक्तिहरुको सुझावका आधारमा परिमार्जन गरेर अगाडि जान सकिन्छ ।’ उनले अपाङ्गता भएका व्यक्ति वा परिवार पाल्नुपर्ने महिलाहरुलाई उपप्रमुखसँग महिला कार्यक्रम अन्तर्गत सस्तो ब्याजमा ऋण उपलब्ध गराउँदै आएको जानकारी दिइन् ।

कार्यक्रममा महानगरपालिका अपाङ्गता परिचपत्र वितरण समितिका सदस्य अञ्जना केसी, कोसिस कास्कीका अर्जुन सुनार, बालहितकारी परियोजना नेपालका निर्देशक ठाकुर प्रसाद चापागाईं, डिडा नेपालका संस्थापक अध्यक्ष गिरधारी सुवेदी, हेमोफिलिया सोसाइटी गण्डकी प्रदेशका अध्यक्ष गोविन्द भण्डारी, कोपिला नेपालका अध्यक्ष विना सिलवाल, हरियो खर्क अस्पतालका परियोजना व्यवस्थापक विष्णु गिरी, अटिजम केयर सोसाइटीका अध्यक्ष मुकुन्द लम्साल लगायतले अपाङ्गता क्षेत्रमा भएका समस्याबारे धारणा राखेका थिए ।

**सिन्धुलीमा पनि मनाइयो ३२ औँ अन्तराष्ट्रिय अपाङ्गता दिवस ।**

**१७ मंसिर २०८०, सिन्धुली।**

**नबराज सोती ।**

दिगो विकास लक्ष्य प्राप्तिको प्रतिवद्धताः अपाङ्गता भएका व्यक्तिको अपनत्व र नेतृत्वसहितको ऐक्यवद्धता" ३२ औ अन्तरास्ट्रिय अपाङ्ग दिवसको अवसरमा सिन्धुली अपाङ्ग महिला संघ सिन्धुली बहिरा संघको आयोजनामा सम्पन्न भएको छ ।

कार्यक्रमका प्रमुख अतिथि बागमती प्रदेश सभा सदस्य छेत्रबहादुर बम्जन रहनुभएको थियो भने विशिष्ट अतिथिमा जिल्ला समन्वय समिति सिन्धुलीको उपप्रमुख सान्ता कार्की, पुर्व बागमती प्रदेश स्वास्थ्य मन्त्री प्रदीप कट्वाल रहनुभएको थियो ।

दिवसको अबसरमा प्रभातफेरि सहित शुभकामना आदान-प्रदान, ह्विलचियर बास्केटबल प्रदर्शनी, कला घर सिन्धुलीद्वारा जनचेतनामुलक सडकनाटक प्रदर्शन, नबज्योती बहिरा मा.बि जसेदमारमा अध्यनरत बिधार्थीहरुद्वारा हस्तकला सामाग्री प्रदर्शनी लगायतको कार्यक्रम प्रस्तुत गरिएको छ ।

प्रमुख अतिथि बम्जनले अपाङ्गता भएका व्यक्तिले पनि राज्यका हरेक क्षेत्रमा समान अवसर पाउनुपर्ने बताउनुभयो । राज्यका सबै क्षेत्रमा समान अवसर पाउनुपर्ने बताउदै बम्जनले शारीरिक रुपमा कोहि पनि ब्यक्ती अपाङ्ग हुन नसक्ने उल्लेख गर्नुभयो ।

कार्यक्रममा कमलामाई नगरपालिका उपप्रमुख मञ्जु देवकोटा, प्रमुख जिल्ला अधिकारी सुनिता नेपाल, राष्ट्रिय अपाङ्ग महासंघ नेपालका केन्द्रिय सदस्य सोनिका ढकाल, लगायतको आतिथ्यता रहेको थियो भने अपाङ्ग महिला संघ सिन्धुलीका अध्यक्ष दिपा कोवकोटाको अध्यक्षतामा रहेको थियो ।

**कञ्चनपुरमा ३२ औँ अन्तराष्ट्रिय अपाङ्गता दिवस सम्पन्न ।**

**१७ मंसिर २०८०, कञ्चनपुर ।**

**नबराज सोती ।**

अपाङ्गता भएका व्यक्तीहरुले अहिले पनि राज्यले दिएको सेवा सुविधाबाट बञ्चित हुनु परेको गुनाशो गरेका छन् । कञ्चनपुरमा ३२ औँ अन्तराष्ट्रिय अपाङ्गता दिवसको अवसरमा भीमदत्त नगरपालिकाले आयोजना गरेको कार्यक्रममा बोल्दै सरकारले उपलब्ध गराएको सेवा सुविधालाई सहज रुपमा उपभोग गर्न नपाएको बताएका हुन् ।

अपाङग सेवा संघ कञ्चनपुरका स्थापक एवम शिक्षक उत्तम चन्दले राज्यले दिने सेवा सुविधा प्रचुर मात्रामा नभएको र विकास लगायतका अबधारणामा आफनो समुदायको पहुँच हुन नपाएको बताए । साथै उनले सरकारले सथानिय तहदेखी आफनो समुदायको हक अधिकारका लागी चासो देखाएर अन्य व्यक्ती सरह जिवन यापन जिउन सक्षम छन भन्ने जानकारी दिए ।

अपाङ्गता अधिकारकर्मी जिवन भट्टले अहिले नयाँ बनेका संरचनामा पनि अपाङ्गता मैत्री नहुनु, सरकारी कार्यालय, बैँक, होटल सबै क्षेत्रमा आफुले सहज सेवा नपाउँनु जस्ले गर्दा अझ बढी पिडाको बोध हुने बताए । साथै सरकारसंग विगतका दिनमा पनि धेरै मागहरु गरिएको भएपनि अहिले सम्म रोजगारीको वातावरणको सिर्जना नभएको बताए । साथै आफुहरुले प्रयोग गरिरहेका सहायक सामग्रीको अत्यधिक अभाव रहेको जस्ले गर्दा दैनिकी जिवनमा गर्नुपर्ने कार्यमा बाधा अबरोध सिर्जना भएको बताए ।

स्थानिय सरकार, प्रदेश सरकार र संघिय सरकारसंग आफुहरुले प्रयोग गर्ने ह्विल चियर, बैसाखी, ट्राई साईकल आदीमा सहज पहुँचको वातावरण निर्माण गरिदिए पनि कतिपय अपाङ्गता भएका व्यक्तिहरुको दैनिकी निकै सहज हुने उनले बताए । अमर शहिद आधारभुत बिद्यालय बहिरा श्रवण शक्ति कम भएका बिद्यार्थीका स्रोत शिक्षक सोमराज जोशीले अहिले पनि बिद्यालयमा प्रयाप्त दोभाषे शिक्षक र बालबालिकालाई हेर्ने सहायक शिक्षिकाको अभाव रहेको बताए । साथै बिद्यालयमा पनि बिभिन्न भौतिक संरचनाको पनि अभावमा अपाङ्गता भएका बिद्यार्थीहरुको पठनपाठन भईरहेको बताए ।

३० जना अपाङ्गता भएका बिद्यार्थीहरुलाई एक जना सहयोगी सरकाफाई गर्ने महिलाले हेर्नुपर्ने समस्या भएको बताए । यस्तै, कार्यक्रमका सभाध्यक्ष एवम रास्ट्रिय अपांग महासंघ सुदुर पश्चिम प्रदेश निवर्तमान अध्यक्ष तथा अपांग सेवा संघ महेन्द्रनगरका अध्यक्ष उपेन्द्र खडायतले अपाङगता भएका व्यक्तीहरुका लागी नेपालको संबिधान २०७२ मा पनि आत्मसम्मान पूर्वक बाँचन पाउने अधिकार सुनिश्चित गरेको बताए ।

तर पनि यी र अन्य कानुन ऐन नियम बने पनि नियम संगतले लागु नहुने फितलो कार्यान्वयनले अहिले पनि आफुहरुले दुख पाईरहेको बताए । अहिले पनि कतिपय सरकारी कार्यालय, संघसंस्थाहरुमा भुँई तलामा पनि जान सक्ने व्यवस्था नरहेको बताए । जस्ले गर्दा सेवा सुविधा लिन अहिले पनि समस्या भएको दुखेसो पोखे । कार्यक्रमका प्रमुख अतिथी एवम भीमदत्त नगरपालिकाका उपप्रमुख निलम लेखकले अपाङगता भएका व्यक्तीहरुको हक अधिकारका लागि पालिकाले गर्ने सहयोगमा जहिले तत्पर रहने बताईन् ।

साथै अमर शहिद आधारभुत बिद्यालयमा सहयोगी शिक्षिकाको व्यबस्थापनमा आफुले यथा सक्दो चाँडो काम गर्ने प्रतिबद्धता व्यक्त गरिन् । साथै अपाङगता दिवस लगायतका बिभिन्न कार्यक्रम खेलकुदमा पनि साथ र सहयोग गरेर काम गरिएको बताईन् । आफुले विगतका दिनमा पनि बजेटको विनियोजन गरि पालिकाले सहयोग गरेको र आगामी दिनमा पनि के कती सहयोग गर्न सकिन्छ, त्यसमा आफु सदैव सकारात्मक रहेको बताईन् । अपाङगता भएका व्यक्तीहरुले पछाडी भएको महसुस नगर्न आग्रह गरिन पालिका र स्वयम आफु जहिले पनि पदमा रहँदा होस वा नहुँदा जहिले पनि साथ र सहयोग गर्ने बताईन् ।

**बनेपामा ३२ औँ अन्तर्राष्ट्रिय अपाङ्गता दिवस सम्पन्न ।**

**१७ मंसिर २०८०, बनेपा ।**

**नबराज सोती ।**

अपाङ्गता भएका व्यक्तिहरुको ३२ औँ अन्तर्राष्ट्रिय अपाङ्गता दिवसको अवसरमा बनेपा नगरपालिकाको आयोजनामा काभ्रे जिल्लामा रहेका अपाङ्गताको क्षेत्रमा काम गर्ने संघ सस्थाको समन्वयमा जनचेतनामुलक बृहत र्याली पश्चात् अपांगता भएका व्यक्तिहरुको प्रतिभा प्रदर्शन कार्यक्रम गरि सम्पन्न भएको छ ।

**अपाङ्गता दिवसको अवसरमा अपाङ्गता भएको व्यक्तिलाई ५०% वायुसेवा निगमले छुट दिने ।**

**१७ मंसिर २०८०, काठमाण्डौँ ।**

**नबराज सोती ।**

अन्तर्राष्ट्रिय अपाङ्गता दिवसको अवसरमा राष्ट्रिय ध्वजावाहक नेपाल वायुसेवा निगमले अपाङ्गता भएका व्यक्तिलाई छुट दिने निर्णय गरेको छ।

निगमले आजै देखी लागू हुने गरी रातो, निलो र पहेलो वर्गको अपाङ्गता परिचय पत्र लिएका यात्रुहरूको लागि हरेक आन्तरिक उडानमा दुई जना यात्रुलाई हवाई भाडामा ५० प्रतिशत छुट दिने निर्णय गरेको हो ।

‘फस्र्ट कम फस्र्ट सर्भिस’ को आधारमा निगमले उक्त छुट दिने जनाएको छ । निगमले उक्त सुविधाको लागि सम्बन्धित यात्रुले आफ्नो सक्कल परिचय पत्र सहित निगमको कार्यालयमा सम्पर्क राख्नुपर्ने बताएको छ ।

**अपाङ्गता भएका व्यक्तिहरुको अधिकारलाई सुनिश्चितताका लागि संसोधित मस्यौदा प्रतिवेदन हस्तान्तरण ।**

**२० मंसिर २०८०, हेटौडा ।**

**नबराज सोती ।**

राष्ट्रिय अपाङ्ग महासंघ-नेपाल बागमती प्रदेशद्वारा बागमती प्रदेश सभाबाट जारी प्रदेश वालवालिका सम्वन्धि ऐन, २०७६ र प्रदेस स्वास्थ्य सेवा ऐन,२०७५ लाई सामाजिक विकास मन्त्रालय र स्वास्थ्य मन्त्रालय का सचिव ज्यु समक्ष संसोधनका लागी पेश गरि अपाङ्गता भएका व्यक्तिहरुको अधिकारलाई सुनिश्चितता गरियोस भनि ध्यानाकर्षण सहित संसोधित मस्यौदा प्रतिवेदन हस्तान्तरण गरिएको छ ।

अपाङ्गता अधिकारकर्मी, बिज्ञ तथा कानुन बिश्लेषक सहितको उपस्थितिमा अपाङ्गता भएका ब्यक्तिहरुको अधिकारका दृष्टिकोणबाट पुरावलोकन बिश्लेषण गरी तयार गरिएको मस्यौदा प्रतिवेदन भित्र विभिन्न खण्ड जस्तैः परिचय, औचित्यता, तथ्यहरु, निश्कर्ष तथा सुझाव र आवस्यक सन्दर्भ सामग्री मा खण्ड खण्ड मा रहेर पुनरावलोकन गरएको छ।ऐन भित्र कहाँ केछ? के छैन? के हुनु पर्छ? र त्यसका लागी आधार र कारणहरु के के छन सो समेत प्रष्टसँग खुलाई विश्लेषण गरिएको छ ।

**प्रयोगकर्तामैत्री व्यवस्थाको कार्यान्वयनका लागि सामुहिक प्रतिवद्धता ।**

२१ मंसिर २०८०, सिन्धुली ।

नबराज सोती ।

सरकारी, गैरसरकारी तथा नागरिक समाज र सरोकारवालाहरुले सबै किसिमका अपांगता भएका व्यक्तिहरुको मानवअधिकार र मौलिक हकको पूर्ण सम्मान गर्दै सोको सुनिश्चितताका लागि हातेमालो गर्ने प्रतिवद्धता व्यक्त गर्नुभएको छ ।

मानव तथा राष्ट्रिय विकास समाज (ह्याण्ड्स) नेपालको आयोजना र प्लान इन्टरनेशनल नेपालको सहयोगमा आयोजना गरिएको ‘प्रयोगकर्तामैत्री व्यवस्था ः अभ्यास र कार्यदिशा’ विषयक प्यानल छलफल कार्यक्रमका सहभागीहरुले सो प्रतिवद्धता व्यक्त गर्नुभएको हो ।

नेपालको संविधान, स्थानीय सरकार सञ्चालन ऐन, अपांगता भएका व्यक्तिको अधिकार सम्बन्धी ऐन २०७४, अपांगता भएका व्यक्तिको अधिकार सम्बन्धी महासन्धि र स्वेच्छिक प्रोटोकल २००६, विद्यालय भौतिक पूर्वाधार निर्माण सम्बन्धी मापदण्ड २०८०, अपांगता भएका व्यक्तिका लागि समावेशी शिक्षा नीति २०७३ लगायतले अपांगता भएका व्यक्तिका लागि गरेका विशेष व्यवस्था र प्रवन्धहरुलाई कार्यान्वयनमा ल्याउने प्रतिवद्धता समेत सहभागीबाट व्यक्त भएको छ ।

सो प्यानल छलफलमा जिल्ला समन्वय समितिका प्रमुख, प्रदेश भौतिक पूर्वाधार विकास मन्त्रालय र खानेपानी तथा जलश्रोत तथा सिंचाइ मन्त्रालयका प्रतिनिधि, वास एसडिजी परियोजना सञ्चालन भएका स्थानीय तहका प्रमुख, उपप्रमुख, वास फोकल पर्सन र पूर्वाधार शाखा प्रमुख, अपांगता भएका क्षेत्रमा कार्यरत विभिन्न संघसंस्थाका प्रतिनिधि, खानेपानी तथा सरसफाइ उपभोक्ता राष्ट्रिय महासंघ लगायतको संस्थागत सहभागिता रहेको थियो ।

आयोजना तथा विकास कार्यका सबै चरणमा अपांगता भएका व्यक्तिहरुको समावेशीकरणका लागि विशेष व्यवस्था गर्ने, स्थानीय तहका योजना निर्माण, कानुन निर्माण, समितिहरु गठन तथा अनुगमन मूल्यांकन कार्यमा अपांगता भएका व्यक्तिहरुको संस्थागत सहभागिता सुनिश्चित गर्न र अनुगमन मूल्यांकनका सूचकहरुमा अपांगता एवम् प्रयोगकर्तामैत्री व्यवस्थालाई समावेश गर्ने प्रतिवद्धता समेत व्यक्त गरिएको छ ।

सिन्धुली अपांग महिला संघ सहआयोजक रहेको प्यानल छलफल कार्यक्रमका सहभागीहरुले पुराना संरचनाहरुको मर्मतसम्भार तथा स्तरोन्नति गरी प्रयोगकर्तामैत्री बनाउन, सार्वजनिक संरचनाको डिपिआर तयार गर्दा नै अपांगताविज्ञको सहभागिता गराउन र स्थानीय सरकारमा अपांगतामैत्री वातावरण र सेवा प्रवाहका लागि हेल्पडेस्क र दोभासे तथा सहयोगीको व्यवस्था गर्न प्रयासरत रहने प्रतिवद्धता समेत कार्यक्रममा व्यक्त गरिएको छ ।

स्थानीय तहमा सूचना तथा तथ्यांक संकलन, विश्लेषण र बहुप्रयोगलाई व्यवस्थित गर्ने र स्थानीय तहको लक्षित वर्गको निर्दिष्ट वार्षिक बजेटलाई वृद्धि गर्दै लैजानुका साथै निर्दिष्ट गर्ने र एकीकृत रुपमा कार्यान्वयनमा लैजाने प्रतिवद्धता समेत पालिका र प्रदेश मन्त्रालयका प्रतिनिधिबाट व्यक्त भएको छ ।

विपन्न, अल्पसंख्या, अपांगता भएका व्यक्ति, महिला, बालबालिका, ज्ेष्ठ नागरिकको मानवअधिकार र मौलिक हकको सुनिश्चितताका लागि नागरिक समाज र सामाजिक संघसंस्थाले आवश्यक समन्वय, सहकार्य र पैरवी गर्ने प्रतिवद्धता कार्यक्रमको अन्त्यमा जारी प्रतिवद्धतापत्रमा व्यक्त गरिएको छ ।

जिल्ला समन्वय समिति सिन्धुलीका प्रमुख कारसाङ लामाको प्रमुख आतिथ्यतामा भएको प्यानल छलफल कार्यक्रममा दुधौली नगरपालिकाका नगर प्रमुख दिनेश अधिकारी, सुनकोशी गाउँपालिकाका अध्यक्ष एवम् गाउँपालिका राष्ट्रिय महकासंघ केन्द्रीय सचिवालय सदस्य दीपा बोहोरा दाहाल, तीनपाटन गाउँपालिकाका अध्यक्ष एवम् गाउँपालिका राष्ट्रिय महासंघ बागमती प्रदेश समितिका अध्यक्ष कर्ण बहादुर मगर, कमलामाई नगरपालिकाका उपप्रमुख एवम् नेपाल नगरपालिका संघ बागमती प्रदेश समिति सदस्य मञ्जु देवकोटा, खानेपानी, ऊर्जा तथा सिंचाइ मनत्रालय बागमतीका खानेपानी महाशाखा प्रमुख एवम् सूचना अधिकारी रविन श्रेष्ठ, सहरी विकास तथा भवन कार्यालय सिन्धुलीका प्रमुख एवम् बागमती प्रदेश भौतिक पूर्वाधार विकास मन्त्रालयका प्रतिनिधि दुर्गा प्रसाद घिमिरे, खानेपानी तथा सरसफाइ उपभोक्ता महासंघका राष्ट्रिय अध्यक्ष राजेन्द्र अर्याल र सिन्धुली अपांग महिला संघका अध्यक्ष दिलकुमारी देवकोटा प्यानल छलफलका सहभागी वक्ताहरु रहनुभएको थियो ।

कार्यक्रममा अपांगता भएका व्यक्तिको क्षेत्रमा क्रियाशील व्यक्ति तथा नागरिक समाज अगुवाहरुले खानेपानी, सरसफाइ तथा स्वच्छता सुविधाहरु प्राथमिक आवश्यकता विषय भएकोले सबैका लागि समान रुपमा उपलब्ध गराउनुपर्नेमा जोड दिनुभयो । विद्यालय, संघसंस्था र कार्यालय तथा सार्वजनिक स्थलमा हुने संरचनाहरु समावेशी र प्रयोगकर्तामैत्री नहुँदा खानेपानी तथा सरसफाइको मौलिक हकको उल्लंघन भएको समेत उहाँहरुले बताउनुभयो ।

ह्याण्ड्स नेपाल सिन्धुलीका अध्यक्ष बासुदेव अधिकारीको अध्यक्षतामा भएको कार्यक्रममा वास एवम् स्थानीय सरकार सवलीकरण विज्ञ विनोद प्रसाद शर्माले अवधारणापत्र प्रस्तुत गर्नुका साथै वास एसडिजी परियोजनाका कार्यक्रम संयोजक रोहित ढकालले प्यानल छलफलको सहजीकरण गर्नुभएको थियो ।

**दृष्टिविहीन महिला क्रिकेट टोलीको बिदाइ ।**

**२४ मंसिर २०८०, काठमाण्डौँ ।**

**नबराज सोती ।**

नेपालको महिला दृष्टिविहीन क्रिकेट टोली भारतसँग ट्वान्टी–२० क्रिकेट शृंखला खेल्न आइतबार मुम्बई जाँदै छ । नेपाल र भारतबीच डिसेम्बर ११ देखि १५ सम्म ५ खेल खेलिने छ । दैनिक १ खेल हुने नेपाल नेत्रहीन क्रिकेट संघले जनाएको छ ।

गीता पौडेलको कप्तानीमा रहेको टोलीमा प्रतिभा राई, इशारामाया लुङ्गेली, मुना अर्याल, पूनम चौधरी, सिर्जना परियार, विनिता सोमाई, कान्ति चौधरी, सरिता घिमिरे, सीता डगौरा, मनकेशरी चौधरी, विमला राई, निशा डगौरा, दिल्लीसरा धमला, उजेली थारु, विनिता पुन, रिजन प्रजु (प्रशिक्षक), नहेन्द्र निरौला (सहायक प्रशिक्षक) तथा व्यवस्थापकमा ज्योति केसी, पवन घिमिरे र सागर लामा छन् ।

राष्ट्रिय क्रिकेट खेलाडी शरद भेषावकरको सहकार्यमा नेपाली राइनोज क्रिकेट क्लबले नेपाली दृष्टिविहीन महिला क्रिकेट टोलीलाई क्रिकेट सूज प्रदान गर्नुका साथै आर्ट अफ लिभिङको इन्स्टिच्युसन क्लास दिएको थियो । लेलेमा आयोजित कार्यक्रममा गोदावरी नगरपालिकाका प्रमुख गजेन्द्र महर्जन, वडा ५ का मिलन सिलवाल, शरदसहितले टोलीको बिदाइ गरेका थिए ।

**बृहत यौनिकता शिक्षामा अपाङ्गता भएका बालबालिका तथा किशोरकिशोरीहरुको पहुँच सम्बन्धी अन्तरक्रिया कार्यक्रम सम्पन्न ।**

२४ मंसिर २०८०, काठमाण्डौँ ।

नबराज सोती ।

नेत्रहीन युवा संघ नेपालको आयोजना तथा राइट हियर राइट नाउ २ को सहयोगमा बृहत यौनिकता शिक्षामा अपाङ्गता भएका बालबालिका तथा किशोरकिशोरीहरुको पहुँच सम्बन्धी अन्तरक्रिया कार्यक्रम राजधानीमा सम्पन्न भएको छ ।

शिक्षा, विज्ञान तथा प्रविधि मन्त्रालय, शिक्षा तथा मानव स्रोत विकास केन्द्र, काठमाण्डौँ महानगरपालिका, बुढानिलकण्ड नगरपालिका, परिवार नियोजन संघ नेपाल लगायत अपाङ्गता क्षेत्रमा क्रियाशील संघ सस्थाहरुका प्रतिनिधिहरुको उपस्थितिमा सम्पन्न भएको उक्त कार्यक्रम आयोजना गर्नुको उदेश्य बृहत् यौनिकता शिक्षामा अपाङ्गता भएका बालबालिका तथा किशोरकिशोरीहरुको पहुँच वृद्दि गराउनु भएको नेत्रहीन युवा संघ नेपालका केन्द्रिय सदस्य शंखर उपाध्यायले बताए ।

अन्तरक्रिया कार्यक्रममा नेत्रहीन युवा संघ नेपालले हालसम्म बृहत् यौनिकता शिक्षामा अपाङ्गता भएका बालबालिका तथा किशोरकिशोरीहरुको पहुँच वृद्दिका लागि हालसम्म गरेका प्रयासहरु बारे संक्षिप्त जानकारी दिदै उक्त संघका निर्देशक विश्वराम श्रेष्ठले पाठ्यपुस्तकमै यौनिकताको सवाल प्राथमिकताका साथ समावेश गर्नुपर्ने आवश्यकता रहेको धारणा राख्नुभयो ।

त्यसैगरी बृहत यौनिकता शिक्षामा अपाङ्गता भएका बालबालिका तथा किशोरकिशोरीहरुको पहुँचका लागि राज्यस्तरबाट गरिनुपर्ने प्रयासहरु समेटेर प्रस्तुतीकरण गर्नुहुदै संघका कार्यक्रम संयोजक निर श्रेष्ठले यौनिकताको सवाललाई खाली यौन सम्बन्धसँग मात्रै नबुझेर यसलाई समग्र समाजको सम्बन्धमा जोडेर अपाङ्गता भएका बालबालिकाले महसुस गर्ने सम्मानित एवम् मर्यादित सम्बन्धको आयमले बुझिदिन आग्रह गर्नुभएको थियो ।

शैक्षिक गुणस्तर परीक्षण केन्द्रको तर्फबाट हालसम्म गरिएका अनुसन्धान अनुगमनले अन्य विध्यार्थीको तुलनामा अपाङ्गता भएका व्यक्तिहरुले न्युन रुपमा सिकाइ सिक्ने गरेको देखिएको परीक्षण केन्द्रका प्रतिनिधिले बताएका थिए ।

कार्यक्रममा सहभागी नेपाल स्पाइनल कर्ड इन्जुरी खेलकुद संघका अध्ययक्ष देवी आचार्यले बृहत यौनिकताको सवालमा स्थानिय तहबाटै कार्यक्रम तर्जुमा हुनुपर्ने आवाज उठाउनुभएको थियो ।

कार्यक्रममा शिक्षा तथा मानव स्रोत विकास केन्द्रका उपमहानिर्देशक वसन्त प्रसाद कोइरालाले बृहत यौनिकता शिक्षामा अपाङ्गता भएका बालबालिका तथा किशोरकिशोरीहरुको पहुँचका लागि मानव स्रोत विकास केन्द्रको तर्फबाट विशेष कार्यक्रम लिएर सरकारी शिक्षकहरुलाई नै तालिम प्रदान गरिने प्रतिबद्दता व्यक्त गर्नुभएको थियो । साथै उहाँले बृहत् यौनिकता शिक्षामा अपाङ्गता भएका बालबालिकाहरूको पहुँचको लागी पाठ्यक्रममा मात्र सुधार गर्ने भन्दा पाठ्यपूषतक र सामाग्रीहरूको विकास र प्रवर्धन गरी त्यसको प्रभावकारी प्रयोगमा जोड दिनुपर्ने आवश्यकता औँल्याउनु भएको थियो। साथै उहाँले कुनै पनि सामाग्रीहरू विकास गर्दा त्यसलाई राष्ट्रीय सामाग्रीको रूपमा स्विकारयोग्य हुने गरी सम्बन्धित निकायबाट स्विकृत गराएर काम गर्न सुझाव दिनु भयो। कार्यक्रममा उठाइएका सवालहरू जाहेज रहेको भन्दै त्यसलाई सम्बोधन गर्न आफू र आफ्नो निकाय सकारात्मक रहेको बताउनु भयो।

**नेत्रहीन युवा संघ नेपालकै आयोजनामा सहजकर्ता तालिमपुस्तिका प्रमाणीकरण कार्यशाला सम्पन्न ।**

२४ मंसिर २०८०, काठमाण्डौँ ।

नबराज सोती ।

नेत्रहीन युवा संघ नेपालको आयोजना तथा सिबियाम (CBM) को सहयोगमा अपाङ्गता भएका व्यक्तिहरुको यौन तथा प्रजनन् स्वास्थ र अधिकार बारे सहजकर्तालाई तालिमपुस्तिका प्रमाणीकरण कार्यशाला सम्पन्न भएको छ ।

समुदायमा परिचालक तथा शिक्षकहरुका लागि तयार पारिएको अपाङ्गता भएका व्यक्तिहरुको यौन तथा प्रजनन् स्वास्थ र अधिकार सम्बन्धी तालिमपुस्तिका बारे सुझाव आदानप्रदानका गरिएको उक्त कार्यशालामा अपाङ्गता भएका व्यक्तिहरुको यौन तथा प्रजनन् स्वास्थ र अधिकार विषयविज्ञ तथा परामर्शकर्ता मदन राज भट्टले तालिम पुस्तिकामा रहेका विषयहरु बारे संक्षिप्त जानकारी दिनुभएको थियो ।

तालिमपुस्तिकाको विषयवस्तु सम्बन्धी समूहगत छलफल गरी पुस्तिकालाई अपाङ्गतामैत्री नाउने कुरामा जोड दिइएको थियो ।

कार्यक्रममा सहभागी अधिकाशं सहभागीहरुले पुस्तिकाले यौन तथा प्रजनन् स्वास्थ र अधिकार सम्बन्धि तालिम दिने शिक्षकहरुका साथै अपाङ्गता भएका व्यक्तिहरुको क्षमता विकास गर्ने विश्वाश व्यक्त गरेका थिए ।

त्यस्तै बौद्दिक अपाङ्गताका सवालमा यसलाई सरल भाषा र चित्र सहित समावेश गर्नुपर्ने र मनोसामाजिक अपाङ्गता भएका महिलाहरको यौन तथा प्रजनन् स्वास्थ र अधिकार बारे पनि सवालहरु समावेश गर्नुपर्ने आवाज पनि सहभागीहरुले गरेका थिए ।

नेत्रहीन युवा संघ नेपाल पछिल्लो समय नेपालमा अपाङ्गता भएका व्यक्तिहरुको यौन तथा प्रजनन् स्वास्थ र अधिकारका सवालमा शसक्त रुपमा कार्यक्रम अगाडी बढाइरहेको छ ।